
14 septembrie 2011

Către : TOATE CURŢILE DE APEL
În atenţia :  Doamnei/Domnului Preşedinte

Doamnă/Domnule Preşedinte,

 
Am ocazia să vă încunoştinţez că, la data de 7 septembrie 2011, Grupul interinstituţional pentru implementarea NCC coordonat de Consiliul Superior al Magistraturii a aprobat Planul de Implementare al Noului Cod Civil. Totodată, la nivelul Consiliului Superior al Magistraturii a fost elaborat un calendar de evenimente dedicate Zilei Europene a Justiţiei Civile - 25 octombrie, aprobat în şedinţa Plenului din 13 septembrie 2011.
 
Aceste proiecte urmăresc, pe de o parte, realizarea unor activităţi concertate şi chiar comune de pregătire a profesiilor juridice în ceea ce priveşte noul cod civil. Pe de altă parte, ele vizează promovarea justiţiei române prin acţiuni de aducere a acesteia mai aproape de cetăţeni, mai ales facilitând cunoaşterea noilor modificări ale legislaţiei civile, precum şi a modului de organizare a sistemului judiciar.
Vă comunicăm în anexă aceste documente, care se regăsesc şi pe pagina de web a CSM la rubrica `Vin Codurile!` şi vă adresăm rugămintea să susţineţi măsurile care sunt propuse instanţelor în cadrul celor două proiecte. 
Având convingerea fermă că împreună putem să ne asumăm cu responsabilitate implementarea cu profesionalism a unei noi legislaţii civile fundamentale,

 Vă asigur, doamnă/domnule preşedinte de întreaga mea consideraţie.

